**Tisztelt Forgalmazónk!**

A Concorde Columbus Származtatott Befektetési Alapot hosszútávon gondolkodó befektetőket céloz meg, az Alap befektetései is ezzel vannak összhangban, így a nagy fluktuáció hátrányosan érintené a befektetőket.

Ezért döntöttünk a mellett, hogy a 2013. december 31-e után vásárolt befektetési jegyekre amennyiben a befektetési jegy(ek) tulajdonosa FIFO-elven számolva 1,5 éven (548 napon) belül visszaváltási megbízást ad, akkor a Forgalmazók 1 százalék büntetőjutalékot kötelesek felszámolni azokra a befektetési jegyekre, amelyeket FIFO-elven 1,5 éven belül váltottak vissza. Ez a jutalék az Alapot illeti. Az 5 napon belül történő visszaváltás esetén az 5%-os büntetőjutalék továbbra is érvényben marad, ilyenkor azonban az 1%-os további büntetőjutalék nem alkalmazandó. A büntetőjutalék alapja a visszaváltott befektetési jegy(ek) visszaváltáskori árfolyamértéke.

A fentieknek megfelelően kezdeményeztük a Felügyeletnél a Kezelési Szabályzat módosítását, amelyet a Felügyelet 2013. október 29-én elfogadott. Jelen levelünk célja, hogy minél előbb tájékoztassunk a változásról, hogy a rendszereitekben szükséges beállításokat időben el tudjátok végezni.

A büntetőjutalék felszámításának technikáját úgy oldanánk meg, hogy a visszaváltások a hagyományos módon a Concorde Értékpapíron keresztül történnének és egy új adatszolgáltatást vezetnénk be (a forgalmazói szerződések módosításával), amelyben a forgalmazó az alapkezelőt értesíti, amennyiben a visszaváltás 1%-os jutalékkal terhelendő. Ekkor a forgalmazó a visszaváltásért kapott ellenértékből 1%-ot lenne köteles visszautalni az alap, letétkezelőjénél vezetett pénzszámlájára.

Bármilyen kérdésetek van ezzel kapcsolatban, szívesen állunk rendelkezésetekre.

Budapest, 2013. október 30. Concorde Alapkezelő